Rafa is sy toptienplek kwytRafael Nadal sukkel al meer met beserings. Foto: Marco Bertorello/AFP. Die vorige keer dat Rafael Nadal nie onder die tien voorste tennisspelers ter wêreld getel het nie, was daar nog nie iets soos WhatsApp, Twitter of Instagram nie. Tennisliefhebbers kon ook nie ŉ rit op Uber bespreek om een van sy wedstryde by te woon nie. Want sedert 2005 is die Spaanse tennisster soos belasting en jou daaglikse Binnelanders-episode: Hy is maar net altyd daar. Maar nou – vir die eerste keer in 912 weke – verskyn die Spaanse tennisster se naam nie onder die tien beste spelers op die internasionale verhoog nie. Die 36-jarige hotklou gaan deesdae gebuk onder beserings en hy het na die 13de plek op die amptelike ATP-ranglys teruggesak. Sy laaste mededingende wedstryd was tydens die Australiese Ope in Melbourne toe hy sleg teen Mackenzie McDonald in ŉ tweederondekragmeting verloor het. Sedertdien hou ŉ heupbesering hom langs die baan en hy het onder meer die aksie by die afgelope ATP 1 000-toernooi in Kalifornië misgeloop. Nadal is die tennismeester van Parys. Foto: Twitter. Hy het egter intussen aangedui dat hy by die kleibaantoernooi in Monte Carlo sal afslaan, wat as die perfekte littelosmaker vir sy geliefde Franse Ope sal dien. Dis ŉ tennisskouspel wat hy reeds 14 keer gewen het. Volgens Casper Ruud – die man wat juis in ŉ baie eensydige eindstryd verlede jaar die onderspit teen die “koning van klei” gedelf het – sal hy nie verbaas wees as Nadal wéér met die louere in Parys wegstap nie. “Dit sal nie vir my ŉ verrassing wees nie, want hy gebruik sekerlik hierdie tyd om vir Roland-Garros voor te berei. Dit maak nie saak of hy in Monte Carlo, Rome of Madrid vasval nie. Die enigste ding waaraan Rafa waarskynlik deesdae dink, is om fiks, gesond en gereed vir die Franse Ope te wees,” het die Noorse speler gesê. Nadal het onlangs ook ŉ paar foto’s en video’s op Instagram gedeel waar hy op ŉ kleibaan aan sy vaardighede skaaf. Dalk, net dalk sorg sy Franse Ope-storie vir nog ŉ sukseshoofstuk. ATP-ranglys: